NADZ PROJECT จากรายได้เสริม สู่อาณาจักรเกมร้อยล้าน
“เราอยากเห็นเกมเมอร์ไทยได้เล่นเกมในวันวางจำหน่ายวันแรก เช่นเดียวกับเกมเมอร์ทั่วโลก..” ประโยคนี้กล่าวโดยคุณประชุม สินธพสิริพร หนึ่งในผู้ก่อตั้งบริษัท NADZ Project  รู้ไหมว่า..  ผู้ก่อตั้งบริษัท NADZ Project เริ่มต้นมาจากการเป็นเด็กติดเกม  โดยเริ่มขายเครื่องเล่นเกม เพื่อหารายได้เสริมจากงานประจำ จนมาในวันนี้ธุรกิจเกมของพวกเขา ได้เติบโตเป็นยอดขายร้อยล้าน
27 ต.ค. 2562

NADZ PROJECT จากรายได้เสริม สู่อาณาจักรเกมร้อยล้าน / โดย ลงทุนแมน
“เราอยากเห็นเกมเมอร์ไทยได้เล่นเกมในวันวางจำหน่ายวันแรก เช่นเดียวกับเกมเมอร์ทั่วโลก..”
ประโยคนี้กล่าวโดยคุณประชุม สินธพสิริพร หนึ่งในผู้ก่อตั้งบริษัท NADZ Project
รู้ไหมว่า..
ผู้ก่อตั้งบริษัท NADZ Project เริ่มต้นมาจากการเป็นเด็กติดเกม
โดยเริ่มขายเครื่องเล่นเกม เพื่อหารายได้เสริมจากงานประจำ
จนมาในวันนี้ธุรกิจเกมของพวกเขา ได้เติบโตเป็นยอดขายร้อยล้าน
แล้วพวกเขาเริ่มต้นมันอย่างไร?
ลงทุนแมนจะเล่าให้ฟัง
สมัยก่อน..
ตลาดซื้อ-ขายแผ่นเกม เครื่องเล่นเกมส่วนใหญ่จะอยู่ที่ สะพานเหล็ก
อย่างไรก็ตาม ปัญหาส่วนใหญ่ที่นักเล่นเกมเจอนอกจากตลาดซื้อ-ขาย ก็คือ
แผ่นปลอม และ ราคาสินค้าที่ไม่แน่นอนขึ้นอยู่กับเจ้าของร้านจะตั้งราคา
พอเรื่องเป็นแบบนี้ คุณปริญญา เผือนพิพัฒน์ ที่ชอบเล่นเกมมาตั้งแต่เด็ก
หลังเรียนจบสมัยเข้าทำงานเป็นพนักงานประจำ จึงตัดสินใจทำธุรกิจเกมเพื่อหารายได้เสริม ร่วมกับเพื่อนสนิทคุณประชุม สินธพสิริพร
เมื่อปัญหาคือ มีจุดจำหน่ายหลักเพียงที่เดียว แถมสินค้าละเมิดลิขสิทธิ์และมีราคาไม่แน่นอน
พวกเขาจึงก่อตั้งเว็บไซต์ NADZ Project เพื่อขายเกมถูกลิขสิทธิ์ทั้งช่องทางออฟไลน์และออนไลน์ ตั้งราคามาตรฐาน รวมถึงเพิ่มบริการหลังการขายเข้าไปด้วย..
เมื่อแก้ปัญหาได้ถูกจุด NADZ Project ก็เริ่มได้กระแสตอบรับที่ดี
และได้รับการบอกต่อตามกระทู้และเว็บบอร์ดมากขึ้นเรื่อยๆ
เรื่องนี้ทำให้ธุรกิจ NADZ Project เริ่มเติบโต จนคุณปริญญาตัดสินใจลาออกจากบริษัท และเข้ามาต่อยอดธุรกิจเกมอย่างเต็มตัว
จนกระทั่ง 6 ปีที่แล้ว..
โซนี่ได้เปิดตัว PlayStation 4 ที่ไม่รองรับการเล่นเกมด้วยแผ่นละเมิดลิขสิทธิ์อีกต่อไป
เรื่องนี้จึงทำให้ NADZ Project ที่ขายสินค้าลิขสิทธิ์มาตลอด
ได้รับมอบหมายจากโซนี่ให้เป็นตัวแทนขายแผ่นเกมลิขสิทธิ์เพียงรายเดียวในประเทศไทย และเป็นจุดเปลี่ยนที่ทำให้ NADZ Project ก้าวขึ้นมาเป็นผู้นำในวงการนี้
รู้ไหมว่า.. รายได้ทุกๆ 100 บาทจากธุรกิจเกมทั่วโลก มาจาก
เกมมือถือ 51 บาท
เกมคอนโซล 25 บาท
เกมพีซี 24 บาท
ทั้งๆ ที่ 7 ปีก่อน รายได้เกมคอนโซลมีส่วนแบ่งมากกว่า 45%..
แต่หากใครคิดว่าคนไทยจะไม่เล่นเกมคอนโซล
หรือบริษัทขายเกมในประเทศไทยกำลังได้รับผลกระทบหนักก็อาจจะคิดผิด
เพราะตอนนี้ดูเหมือนว่า NADZ Project กำลังโตระเบิด..
แล้วปัจจุบันรายได้ของ NADZ Project ตอนนี้เป็นอย่างไร?
บริษัท แน๊ดซ์โปรเจค จำกัด (NADZ Project) ทำธุรกิจขายปลีก-ส่ง เครื่องเกมคอนโซล
ปี 2559 รายได้ 54 ล้านบาท
ปี 2560 รายได้ 157 ล้านบาท
ปี 2561 รายได้ 194 ล้านบาท
คิดเป็นการเติบโตเฉลี่ย 90%
บริษัท เนคท์ เจเนอเรชั่น อินโนเวชั่น จำกัด (NGIN) ทำธุรกิจตัวแทนขายแผ่นเกมลิขสิทธิ์ค่ายโซนี่ ที่มีตัวแทนร้านค้ากว่า 200 ร้านทั่วประเทศ
ปี 2559 รายได้ 85 ล้านบาท
ปี 2560 รายได้ 181 ล้านบาท
ปี 2561 รายได้ 234 ล้านบาท
คิดเป็นการเติบโตเฉลี่ย 66%
บริษัท ซอฟท์ซิลล่า จำกัด (SOFTZILLA) ทำธุรกิจขายแผ่นเกมลิขสิทธิ์ค่าย EA, Bandai Namco และอื่นๆ มีตัวแทนกว่า 300 ร้านทั่วประเทศ
ปี 2560 รายได้ 9 ล้านบาท
ปี 2561 รายได้ 61 ล้านบาท
คิดเป็นการเติบโตสูงถึง 578%
นอกจากนี้บริษัทยังมี BEYOND MANGA ซึ่งต่อมาเปลี่ยนชื่อเป็น BEYOND PASSION ทำธุรกิจหนังสือการ์ตูนลิขสิทธิ์
และ Vaaluu gameXchage ทำธุรกิจจัดจำหน่ายแผ่นเกมมือสอง
ทำให้ธุรกิจในเครือ NADZ Project มีรายได้รวมกันกว่า 490 ล้านบาท..
ที่น่าสนใจ ก็คือ ธุรกิจขายแผ่นเกมยังคงเติบโต และ มีรายได้มากกว่าธุรกิจขายเครื่องเกมคอนโซล
แผ่นเกมที่หลายคนคิดว่าจะถูก DISRUPT ไปแล้วโดยคลังเกมบนคลาวด์ กลับยังมีพื้นที่ในการเติบโต
เหตุผลสำคัญของตลาดแผ่นเกมก็คือ
เกมบนคลาวด์จะถูกผูกติดบัญชี
แต่สำหรับแผ่นเกม หากเราเล่นเสร็จและไม่ได้ตั้งใจจะเก็บไว้
มันยังมีมูลค่าในตลาดซื้อขายแผ่นเกมมือสอง..
เรื่องนี้อาจทำให้เราได้เรียนรู้ว่า
จริงๆ แล้ว การเริ่มต้นทำธุรกิจอาจไม่จำเป็นต้องเริ่มจาก
ความคิดที่ว่าเราจะทำอะไร ลูกค้าของเราคือใคร
เราอาจจะเริ่มต้นด้วยคำถามที่ว่า.. เราชอบอะไร เรามี Passion กับอะไร
และในความชอบของเรามันยังมีช่องทางธุรกิจอะไรอีกบ้าง
เพราะสิ่งที่เราชอบ เราจะเป็นหนึ่งในคนที่รู้ดีรู้ลึกที่สุด
และ หากเราแก้ปัญหาที่เกิดขึ้นในธุรกิจที่เราชอบได้
คนที่มีความชอบและเจอปัญหาเดียวกับเรา
ก็จะกลายมาเป็นลูกค้าของเราเอง..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-กรมพัฒนาธุรกิจการค้า